**OPĆINA SALI**

**JAVNI POZIV ZA FINANCIRANJE PROGRAMA I PROJEKATA**

**OD INTERESA ZA OPĆE DOBRO ZA 2024. GODINU**

**UPUTE ZA PRIJAVITELJE**

Općina Sali na svojoj mrežnoj stranici objavila je Javni poziv za financiranje programa i projekata od interesa za opće dobro za 2024. godinu.

1. **CILJEVI I VRIJEDNOST JAVNOG POZIVA**
	1. **Opći i posebni ciljevi Javnog poziva**

 Opći cilj Javnog poziva je financijskom potporom programima i projektima unaprijediti kvalitetu života građana na području Općine Sali.

Posebni ciljevi Javnog poziva su:

* povećanje broja korisnika uključenih u programe sportske rekreacije i amaterskog bavljenja sportom;
* povećanje broja korisnika uključenih u programe kulturno-umjetničkog amaterizma te očuvanja tradicijskih vrijednosti;
* unaprjeđenje djelatnosti udruga s područja socijalne skrbi i humanitarne zaštite te ostalih udruga i neprofitnih organizacija koje svojim aktivnostima promiču opće vrijednosti od interesa za Općinu Sali.
	1. **Ukupna vrijednost Javnog poziva, programska područja i planirani iznosi**

 Sredstva za provedbu ovog Javnog poziva osigurana su u Proračunu Općine Sali u ukupnom iznosu od 30.600,00 € kako slijedi:

1. Sport: 13.300,00 €
2. Kultura: 13.300,00 €
3. Razvoj civilnog društva, socijalne skrbi i zdravstva: 4.000,00 €

Najniži iznos koji se može odobriti za programe/projekte iznosi 140,00 €, a najviši 1.400,00 €.

**2. UVJETI NATJEČAJA**

**2.1. Prihvatljivi prijavitelji su:**

- svi koji ispunjavaju propisane uvjete Javnog poziva;

- svi koji imaju programe/projekte koji zadovoljavaju uvjete iz programskog područja na koji se prijavljuju.

Prijavitelji su udruge ili druge neprofitne organizacije.

Prijavitelj prijavljuje program/projekt čije aktivnosti mogu trajati najdulje do 31. prosinca 2024.

 godine.

**2.2. Programska područja prijave**

Programi se mogu prijaviti u tri osnovna područja:

A. Sporta

B. Kultura

C. Razvoj civilnog društva, socijalne skrbi i zdravstva

**Prijavitelj mora udovoljavati sljedećim općim uvjetima:**

- mora biti upisana u Registar udruga ili Registar drugih neprofitnih organizacija, a prijavljeni program/projekt mora implementirati na području općine Sali;

- korisnici programa/projekta moraju biti stanovnici Općine Sali;

-   udruga mora uredno ispunjavati obveze iz svih prethodno sklopljenih ugovora o financiranju iz proračuna Općine Sali;

-   protiv udruge odnosno osobe ovlaštene za zastupanje udruge ne vodi se kazneni postupak i nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljem tekstu: Uredba).

Jedan prijavitelj može prijaviti jedan projekt/program.

Prijavitelj koji prijavljuje program odgovoran je za njegovu provedbu i izvještavanje. Svaki prijavitelj mora dostaviti izvještaj najkasnije do 31.3.2025.

**2.3. Prihvatljivi i neprihvatljivi troškovi koji će se financirati**

Prihvatljivi troškovi su troškovi koje ima korisnik financiranja, a koji ispunjavaju sve sljedeće kriterije:

- nastali su za vrijeme razdoblja provedbe programa/projekta u skladu s ugovorom;

- moraju biti navedeni u ukupnom predviđenom proračunu projekta/programa;

- nužni su za provođenje programa ili projekta koji je predmetom dodjele financijskih sredstava;

-     mogu biti identificirani i provjereni;

-     trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

Kategorije prihvatljivih troškova:

- naknade (honorari), putni troškovi i troškovi dnevnica za osobe koje sudjeluju u projektu/programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;

-     troškovi kupnje ili iznajmljivanja opreme i kupnje materijala, namijenjenih isključivo za program/projekt, te troškovi usluga pod uvjetom da su u skladu s tržišnim cijenama;

- troškovi potrošne robe

-     ostali troškovi provedbe programa (neposredno vezani i nužni za provedbu projektnih aktivnosti).

Troškovi putovanja priznaju se ako je putovanje potrebno za provedbu aktivnosti, a koristi se ekonomski najisplativija opcija.

U proračun programa koji se prijavljuje ne smiju biti uvrštene stavke koje se odnose na plaćanje režijskih troškova (npr. troškovi potrošnje električne energije, vode, komunalija, fiksnih i mobilnih telefona i sl.), koji glase na ime fizičke osobe.

Neprihvatljivim troškovima projekta ili programa smatraju se:

-    dugovi i stavke za pokrivanje gubitaka ili dugova;

-    dospjele kamate;

-    stavke koje se već financiraju iz javnih izvora;

-    alkoholna pića

- nagrade članovima udruge.

**2.4. Prihvatljive aktivnosti koje će se financirati Javnim pozivom**

Prihvatljive aktivnosti su:

* poticanje bavljenja amaterskim sportom i sportskom rekreacijom;
* poticanje bavljenja kulturno umjetničkim amaterizmom i očuvanje tradicijskih vrijednosti
* organizacija radionica i drugih aktivnosti namijenjenih unapređenju djelatnosti udruga s područja socijalne skrbi i humanitarne zaštite te ostalih udruga i neprofitnih organizacija koje svojim aktivnostima promiču opće vrijednosti od interesa za Općinu Sali.

Smatraju se neprihvatljivim i neće se razmatrati programi prijavitelja:

* koji su usmjereni na političke ili religijske ciljeve/ili aktivnosti;
* koji su usmjereni isključivo zadovoljavanju temeljnih potreba poslovanja prijavitelja;
* čija je jedina svrha korist članovima/članicama prijavitelja.

**3. NAČIN PRIJAVE**

**3.1. Obvezna dokumentacija za prijavu programa**

Za prijavu na Javni poziv prijavitelji moraju popuniti propisane obrasce. Prijavitelji su dužni popuniti sva polja u obrascima.

**Obvezna dokumentacija za prijavu programa je:**

1. Popunjen, potpisan i ovjeren obrazac prijave programa za koji se prijavljuju;

2. Popunjen, potpisan i ovjeren obrazac proračuna;

3. Izvadak iz Registra udruga ili Registra drugih neprofitnih organizacija;

4. Uvjerenje o nekažnjavanju odgovorne osobe udruge ili druge neprofitne organizacije ne starije od šest mjeseci od dana objave javnog poziva;

5. Potvrda Porezne uprave o podmirenju obveza javnih davanja (nepostojanju javnog duga) ne starija od 30 dana do dana raspisivanja natječaja;

6. Izvještaj o potrošnji proračunskih sredstava Općine Sali za sve prethodno sklopljene ugovore;

7. Potpisana i ovjerena izjava o nepostojanju dvostrukog financiranja.

 **3.2. Obrazac za prijavu programa/projekta**

Obrazac za prijavu programa/projekta dio je obvezne dokumentacije

Potrebno je ispuniti sve tražene podatke i potpisati ga. Obrasci u kojima nedostaju podaci vezani uz sadržaj programa neće biti uzeti u razmatranje, a prijava će se smatrati nevažećom.

**3.3. Obrazac za proračun programa/projekta**

Obrazac za proračun programa/projekta dio je obvezne dokumentacije. Potrebno je ispuniti sve tražene podatke i potpisati ga. Obrazac sadrži sve podatke o svim izravnim i neizravnim troškovima programa, kao i o osiguranim sredstvima i sredstvima koja se traže za financiranje od Općine Sali. Prijava u kojoj nedostaje obrazac proračuna neće biti uzeta u razmatranje, kao ni prijava u kojoj obrazac proračuna nije u potpunosti ispunjen.

**3.4. Datum objave Javnog poziva i rok za podnošenje prijave**

Poziv je otvoren danom objave na mrežnoj stranici Općine Sali

**Rok za prijavu na Javni poziv traje do 30.4.2024.**

Sve prijave poslane nakon isteka roka neće biti uzete u razmatranje.

Obrasci za prijavu zajedno s uputama za prijavljivanje nalaze se na mrežnoj stranici Općine Sali.

**3.5.Adresa i načini dostave prijave programa**

Obvezne obrasce i propisanu dokumentaciju potrebno je dostaviti u zatvorenoj omotnici preporučenom poštom ili osobno na adresu:

**Općina Sali, Sali II 74 A, 23281 Sali, s naznakom:** "Ne otvaraj - za Javni poziv za udruge"

Na vanjskome dijelu omotnice potrebno je istaknuti puni naziv i adresu prijavitelja.

Prijave koje nisu dostavljene na propisani način i ne sadrže svu dokumentaciju koja je propisana Natječajem, neće biti uzete u daljnje razmatranje.

Prijava programa koji ne udovoljavaju uvjetima Javnog poziva (zakašnjela prijava, prijava koje ne sadrži svu pozivom propisanu, potpisanu i ovjerenu dokumentaciju ili prijava podnesena na neki drugi način odnosno suprotno uvjetima iz Javnog poziva) neće se razmatrati.

**3.6. Rokovi i način postavljanja pitanja**

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću adresu: ­­­­­­­­­­­­­opcina@opcina-sali.hr do 23.4.2024.

**4. DONOŠENJE ODLUKE O DODJELI FINANCIJSKIH SREDSTAVA**

**4.1. Postupak administrativne provjere**

Povjerenstvo za provedbu ovog javnog poziva obavlja uvid u dostavljenu dokumentaciju i provjerava ispunjavanje propisanih uvjeta Javnog poziva.

Članice/članovi Povjerenstva za provedbu ovog javnog poziva ne smiju biti u sukobu interesa, o čemu moraju potpisati posebnu izjavu.

Prijave programa koje ne udovoljavaju uvjetima Javnog poziva (zakašnjele prijave, prijave koje ne sadrže svu pozivom propisanu, potpisanu i ovjerenu dokumentaciju ili prijava podnesena na neki drugi način odnosno suprotno uvjetima iz Javnog poziva) neće se razmatrati, o čemu će prijavitelji biti obaviješteni pisanom obavijesti u roku od osam (8) radnih dana s naznakom razloga zbog kojih prijava ne zadovoljava propisane uvjete Javnog poziva. Prijavitelji koji nisu zadovoljili propisane uvjete Javnog poziva mogu uložiti prigovor u roku od osam (8) dana od primitka obavijesti. O prigovoru odlučuje općinski načelnik u roku od 8 dana od dana zaprimanja prigovora. Prigovor ne odgađa izvršenje odluka i provedbu Javnog poziva.

Svi prijavitelji bit će obaviješteni o donesenoj odluci o financiranju programa u sklopu Javnog poziva, a rezultati će biti objavljeni i na mrežnoj stranici Općine Sali.

Prijavitelji čiji program/projekti nisu prihvaćeni za financiranje mogu uložiti prigovor općinskom načelniku u roku od osam (8) dana od dana primitka pisane obavijesti o razlozima neprihvaćanja programa.

Općinski načelnik o prigovoru odlučuje u roku od 8 dana od zaprimanja prigovora. Prigovor ne odgađa izvršenje odluke i daljnju provedbu postupka.

**4.3. Postupak ugovaranja i praćenje provedbe programa**

Ugovore o financiranju programa prijavitelji su obvezni potpisati najkasnije 30 dana nakon objave rezultata javnog poziva na mrežnoj stranici Općine.

Prijavitelj s kojim Općina Sali sklopi ugovor o sufinanciranju obvezuje se da neće sudjelovati u izbornoj ili drugoj promidžbi političke stranke, koalicije ili kandidata te neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata tijekom trajanja ugovora.

Općina Sali će zatražiti povrat uplaćenih sredstava u slučaju ako prijavitelj nenamjenski potroši odobrena financijska sredstva ili ako na drugi način krši obveze proizašle iz ugovora.

**5. POPIS DOKUMENTACIJE**

 1. Tekst Javnog poziva

 2. Upute za prijavitelje

 3. Obrazac prijave programa

 4. Obrazac proračuna programa

 5. Obrazac izjave o nepostojanju dvostrukog financiranja

 6. Nacrt ugovora o financiranju

 7. Obrazac za izvješće o provedbi programa